Un incendiu s-a produs la locomotiva trenului de pe ruta Marghita – Suplacu de Barcău, luni, la ieșirea din Halta Margine, comuna Abram, a anunțat Inspectoratul pentru Situații de Urgență Bihor, potrivit G4Media.ro.
Pompierii bihoreni au intervenit pentru stingerea incendiului.
„Apelul care sesiza producerea incendiului a fost primit în dispeceratul Inspectoratului pentru Situații de Urgență «Crișana» al județului Bihor (ISU Bihor), prin Sistemul Unic 112, la ora 13.25, la fața locului fiind mobilizate cu operativitate, trei echipaje de pompieri militari din cadrul Detașamentului Marghita, cu două autospeciale de lucru cu apă și spumă și cu ambulanța SMURD a subunității”, spun reprezentanții ISU Bihor.
Personalul trenului și cei 10 pasageri s-au autoevacuat.
„La sosirea forțelor de intervenție la locul evenimentului, în automotor nu se afla nicio persoană, mecanicul, șeful de tren și toți cei 10 pasageri autoevacuându-se în siguranță”, a mai precizat ISU Bihor.
Personalul automotorului intervenise cu stingătoarele din dotare în momentul în care a fost observat incendiul. În aceste condiții, când au sosit echipajele de pompieri, incendiul ardea fără flacără deschisă, fiind vorba doar despre degajări mari de fum, în zona filtrului de aer din cadrul compartimentului motor.